SCCC บวกเฉียด 5% รับกำไร Q3 โตเกินคาด
SCCC บวกเฉียด 5% รับกำไร Q3 โตเกินคาด ล่าสุด ณ เวลา 15.11 น. อยู่ที่ 286 บาท บวก 13 บาท หรือ 4.76% สูงสุดที่ 287 บาท ต่ำสุดที่ 274 บาท ด้วยมูลค่าซื้อขาย 176.70 ล้านบาท ด้าน บล.กสิกรไทย แนะนำ "ถือ"
8 พ.ย. 2560

 
ผู้ข่าวรายงานว่า ราคาหุ้น บริษัท ปูนซีเมนต์นครหลวง จำกัด (มหาชน) หรือ SCCC ล่าสุด ณ เวลา 15.11 น. อยู่ที่ 286 บาท บวก 13 บาท หรือ 4.76% สูงสุดที่ 287 บาท ต่ำสุดที่ 274 บาท ด้วยมูลค่าซื้อขาย 176.70 ล้านบาท ขณะที่ดัชนีตลาดหุ้นไทยโดยรวมบวก 0.20%

โดย บล.กสิกรไทย ระบุในบทวิเคราะห์ แนะนำ “ถือ” SCCC ให้ราคาเป้าหมาย 260 บาทต่อหุ้น โดย SCCC รายงานกำไรสุทธิไตรมาส 3/2560 ที่ 617.5 ล้านบาท เพิ่มขึ้น 151.3% ไตรมาสก่อนและ 39% เทียบช่วงเดียวกันของปีก่อน โดยสูงกว่าที่ประมาณการไว้ 36.4% สาเหตุหลักมาจาก GPM (อัตรากำไรขั้นต้น) ที่ 33.8% ดีกว่าที่เราประมาณการไว้ที่ 30%
รวมถึงการรับรู้ส่วนแบ่งกำไรจากบริษัทร่วม (บริษัท ลานนารีซอร์สเซส จำกัด (มหาชน) หรือ LANNA และ บริษัท ไทย อะโกร เอ็นเนอร์ยี่ จำกัด (มหาชน) หรือ TAE) สูงกว่าที่คาดไว้ มองว่า GPM ที่ออกมาดีกว่าคาดเป็นผลมาจากบริษัทยังไม่รับรู้ต้นทุนการผลิตจากราคาถ่านหินที่ปรับตัวสูงขึ้นในไตรมาส 3/2560
โดยในส่วนของกำไรจากบริษัทร่วมที่ปรับตัวสูงขึ้น มาจากผลการดำเนินงานที่ดีขึ้นของ LANNA และ TAE ตามการปรับตัวขึ้นของราคาถ่านหิน ถึงแม้ว่าบริษัทยังมีการรับรู้ค่าใช้จ่ายที่เกิดขึ้นครั้งเดียวมูลค่า 250 ลบ. ในไตรมาสนี้จากการทำ Business Recovery Plan และค่าใช้จ่ายจากการเข้าซื้อกิจการ
อย่างไรก็ตาม ในภาพรวมกำไรสุทธิยังออกมาดีกว่าที่ประมาณการไว้ค่อนข้างมาก จึงยังคงคำแนะนำ “ถือ” สำหรับ SCCC ที่ราคาเป้าหมาย 260 บาท เนื่องจากมองว่ากำไรในไตรมาส 4/60 ยังคงถูกกดดันจากต้นทุนราคาถ่านหิน รวมถึงภาพรวมตลาดซีเมนต์ในประเทศที่ยังอ่อนแอจากทั้งราคาและความต้องการ